न्यूज डेस्क, अमर उजाला, गोरखपुर
Updated Mon, 22 Jul 2019 01:59 AM IST
विश्व हिंदू परिषद (विहिप) के केंद्रीय उपाध्यक्ष चंपत राय ने कहा कि राम जन्मभूमि पर सिर्फ और सिर्फ मंदिर ही बनेगा। जिस शिला का पूजन किया गया है, उसी से उसका निर्माण होगा। इसकी तैयारियां चल रही हैं। मंदिर कब बनेगा यह तय नहीं है लेकिन यह जरूर है कि वह बहुत जल्द बनेगा।
जिले के दौरे पर आए विहिप के केंद्रीय उपाध्यक्ष रविवार को पत्रकारों से वार्ता कर रहे थे। उन्होंने कहा कि विश्व हिंदू परिषद का मतलब हिंदुओं का मस्तक ऊंचा करना है। हिंदुओं का गौरव बढ़े, उसके लिए हजार रास्ते हैं, जिसे विहिप अपनाता है। राम मंदिर भी उसी में से एक है। दावे के साथ कह सकते हैं कि मंदिर का जो मॉडल जनता के बीच गया था, उसी तरह का मंदिर बनेगा। अब तो केंद्र और प्रदेश में भाजपा की सरकार है फिर मंदिर क्यों नहीं बन रहा है के सवाल पर बोले इतना कह सकता हूं कि मंदिर शीघ्र बनेगा।
विहिप नेता ने कहा कि दो दिवसीय कार्यकर्ताओं की बैठक थी। इस बैठक में तीन मंडलों के दस जिलों के कार्यकर्ता आए थे। इस तरह की बैठक 6 महीने में होती है। एक जिले के कार्यकर्ता आठ हजार परिवारों से मिलकर विश्व हिंदू परिषद के बारे में बताएंगे। इस तरह से गोरखपुर क्षेत्र के 80 हजार परिवारों तक विहिप के कार्यकर्ता पहुंचेंगे। गोरखपुर, बस्ती और आजमगढ़ मंडल के कार्यकर्ता पूरी ताकत से हिंदुओं को जागृत करने में लगे हैं।